Drie Prasa-hoofde op spesiale verlof geplaasPrasa (Foto verskaf deur Untu) Drie uitvoerende hoofde van die Passasierspooragentskap van Suid-Afrika (Prasa) is op spesiale verlof geplaas en ŉ vierde hoof is geskors. Die United National Transport Union (UNTU) verwelkom die besluit van die raad van Prasa. Steve Harris, algemene sekretaris van Untu, sê enige stappe om “die geruïneerde en bankrot Prasa” te red is ŉ stap in die regte rigting, alhoewel dit “baie lank agterstallig” is. “Die regering het toegelaat dat Prasa só agteruitgegaan het, dat dit hoogs onwaarskynlik is dat enige stappe ŉ verskil sal maak. Die uitvoerende hoofde wat op spesiale verlof geplaas en geskors is, is slegs ŉ paar van die bestuurslede wat die afgelope paar jaar geïmpliseer is,” het hy gesê. Lindikaya Zide, die maatskappysekretaris wat die afgelope twee jaar as groepshoof opgetree het, Chris Mbatha, hoof- inligtingsbeampte en voormalige werwingsbestuurder, en Tara Ngubane, uitvoerende hoof van Prasa se korporatiewe eiendomsoplossings, is op spesiale verlof geplaas. Tumi Mohube, algemene bestuurder van ondernemingsrisiko, is geskors. Harris het bygevoeg die ouditeur-generaal het in Julie verlede jaar Zide se naam genoem as een van die Prasa-hoofde wat na bewering voordeel getrek het uit onbehoorlike oorbetalings. Die ouditeur-generaal het aanbeveel dat Zide net meer as R420 000 moet terugbetaal wat hy tussen November 2015 en Desember 2016 onregmatig ontvang het. Mbatha, wat in 2013 by Prasa aangestel is, was een van die beamptes teen wie ŉ voormalige Prasa-werknemer in Julie 2015 ŉ klag ingedien het, na bewering oor voordele uit bedrieglike kontrakte. Ngubane het in 2016 hooftrekke gehaal toe sy ŉ verhoging van 28% ontvang het ná sy as die uitvoerende hoof van Prasa Cres. aangestel is. “In die geval van Mohube is daar in die media onthul dat Prasa in September verlede jaar met dissiplinêre stappe teen hom begin het vir beweerde korrupsie. Dit is vreemd dat Prasa so lank gewag het om hom te skors,” het Harris gesê. Volgens hom is Untu besorg oor verskeie ander name van senior beamptes van Prasa wat in verslae en oudits genoem is, maar nie geskors is nie. “Een daarvan is Nathi Khena, wat in Julie 2016 as Prasa se bedryfshoof afgedank is, maar later weer aangestel is. Die ouditeur-generaal het bevind Khena het verskeie bonusse en verlofuitbetalings ontvang vir die tydperk wat hy nie by die agentskap was nie en hy moet R660 000 terugbetaal wat hy onregmatig ontvang het.” Harris het gesê die ouditeur-generaal het ook die loopbaanvordering van nog ŉ uitvoerende beampte, Pearl Munthali, gevolg van die posisie as hoof-inligtingsbeampte tot haar aanstelling in Julie 2014 as uitvoerende hoof van die Prasa-ontwikkelingstigting met ŉ jaarlikse pakket van R2,9 miljoen. “Daar is bevind dat sy nie geregtig was op toelaes wat sy ontvang het toe sy telkens na ŉ ander posisie verskuif is nie.” Die ouditeur-generaal het bevind Munthali se aanstelling as uitvoerende hoof van die stigting was onreëlmatig, want daar was geen bewyse dat die stigting operasioneel was nie. “Untu sal graag wil sien dat stappe onmiddellik gedoen word teen diegene wat geïmpliseer word, nie net sekere individue nie,” het Harris bygevoeg.